b'\n_START_ARTICLE_\nJ\xc3\xb3zef Pi\xc5\x82sudski\n_START_PARAGRAPH_\nJ\xc3\xb3zef Klemens Pi\xc5\x82sudski (5. prosinca 1867., Zu\xc5\x82\xc3\xb3w, Litva \xe2\x80\x93 12. svibnja 1935., Var\xc5\xa1ava), poljski revolucionar, socijalist, dr\xc5\xbeavnik, \xc5\xa1ef dr\xc5\xbeave (1918. \xe2\x80\x93 1922.), predsjednik vlade i diktator (1926. \xe2\x80\x93 1935.) II. Poljske Republike te osniva\xc4\x8d i vrhovni zapovjednik njenih oru\xc5\xbeanih snaga._NEWLINE_Od 1. svjetskog rata pa sve do svoje smrti Pi\xc5\x82sudski je imao presudan utjecaj u vanjskoj i unutra\xc5\xa1njoj politici Poljske, a bio je i va\xc5\xbena politi\xc4\x8dka li\xc4\x8dnost u me\xc4\x91uratnoj Europi. Smatra ga se zaslu\xc5\xbenim za ponovno stvaranje nezavisne poljske dr\xc5\xbeave, 123 godine nakon podjele ostataka Kraljevine Poljske izme\xc4\x91u susjednih zemalja.\n_START_SECTION_\nRani \xc5\xbeivot\n_START_PARAGRAPH_\nRo\xc4\x91en u ne osobito bogatoj poljskoj plemenita\xc5\xa1koj obitelji u kojoj se gajio domoljubni duh (njegov se otac J\xc3\xb3zef borio u proturuskom suje\xc4\x8danjskom ustanku 1863. godine), zavr\xc5\xa1io je gimnaziju u Vilniusu. Nakon \xc5\xa1to je 1885. godine upisao studij medicine u ukrajinskom Harkivu, suspendiran je zbog sudjelovanja u protucaristi\xc4\x8dkim demonstracijama 1886. godine, a 1887. godine je zbog antidr\xc5\xbeavnih djelatnosti u Vilniusu - postao je \xc4\x8dlanom ruske socijalisti\xc4\x8dke (u to vrijeme jo\xc5\xa1 nije bilo podjele izme\xc4\x91u komunista i socijalista) revolucionarne organizacije Narodnaya Volya - zavr\xc5\xa1io i u zatvoru._NEWLINE_Tijekom transporta u sibirski zatvor, sudjelovao je u zatvoreni\xc4\x8dkim neredima (u sukobu s \xc4\x8duvarima je izgubio dva zuba) i \xc5\xa1trajku gla\xc4\x91u. Na po\xc4\x8detku slu\xc5\xbeenja 6-mjese\xc4\x8dne zatvorske kazne je obolio uslijed izlo\xc5\xbeenosti izrazitoj sibirskoj hladno\xc4\x87i, te je do\xc5\xbeivotno osje\xc4\x87ao posljedice bolesti. Nakon izdr\xc5\xbeavanja zatvorske kazne morao je ostati u progonstvu u Sibiru, gdje se uzdr\xc5\xbeavao podu\xc4\x8davaju\xc4\x87i njema\xc4\x8dki i francuski jezik; tek se 1892. godine smio vratiti u rodni kraj (koji se danas nalazi u sklopu Litve).\n_START_SECTION_\nVo\xc4\x91a revolucionara\n_START_PARAGRAPH_\nOdmah se uklju\xc4\x8duje u rad Poljske socijalisti\xc4\x8dke partije, te od 1894. godine postaje glavni urednik socijalisti\xc4\x8dkog \xc4\x8dasopisa Robotnik, koji se ilegalno raspa\xc4\x8dava \xc5\xa1irom Poljske i Litve. Zalagao se za gledi\xc5\xa1te da u borbi za radni\xc4\x8dka prava ideologija ima sekundarno zna\xc4\x8denje, te da je treba povezati s borbom za nacionalno oslobo\xc4\x91enje._NEWLINE_1899. godine \xc5\xbeeni se s mladom socijalisti\xc4\x8dkom aktivisticom Mariom Koplewskom (1865.-1921.). Obzirom da je ona bila ranije crkveno vjen\xc4\x8dana u Katoli\xc4\x8dkoj Crkvi, te nije bilo mogu\xc4\x87e da par stupi u brak dok su oni pripadnici te crkve, oboje su pre\xc5\xa1li na protestantsku vjeru._NEWLINE_Na po\xc4\x8detku Rusko-Japanskog rata (1904.\xe2\x80\x931905.) Pi\xc5\x82sudski putuje u Tokio, gdje nudi pokretanje gerilskog proturuskog rata u Poljskoj. Nakon povratka iz Japan, u jesen 1904. god. osniva Borbenu organizaciju Poljske socijalisti\xc4\x8dke partije (poznati i kao boj\xc3\xb3wki), koja se priprema za proturusku pobunu. U to vrijeme, ina\xc4\x8de, glavnina poljskih intelektualaca i politike nastoji biti pomirljiv prema Rusiji, ne vide\xc4\x87i mogu\xc4\x87nost za poljsku neovisnost. Boj\xc3\xb3wki se najprije anga\xc5\xbeiraju u demonstracijama gdje dolaze u sukobe s policijom, a od 1905. godine se upu\xc5\xa1taju u teroristi\xc4\x8dke akcije, koriste\xc4\x87i se bombama za napad na ruske policajce. 1905. godine Pi\xc5\x82sudski organizira veliki \xc5\xa1trajk u Poljskoj, u kojemu sudjeluje preko 400 tisu\xc4\x87a radnika. Nakon \xc5\xa1to policija silom lomi \xc5\xa1trajk, boj\xc3\xb3wki daju oru\xc5\xbeanu podr\xc5\xa1ku ustanku radnika u \xc5\x81\xc3\xb3d\xc5\xbau. 22. prosinca 1905. godine Pi\xc5\x82sudski poziva Poljake na ustanak, ali neuspje\xc5\xa1no._NEWLINE_1906. godine Pi\xc5\x82sudski osniva u Krakovu, uz pre\xc5\xa1utnu suglasnost vlasti Austro\xe2\x80\x93Ugarske, sredi\xc5\xa1te za obuku paravojnih postrojbi. Samo te godine, snage od pribli\xc5\xbeno 800 ljudi koje predvodi Pi\xc5\x82sudski ubili su 336 ruskih policajaca, vojnika i slu\xc5\xbebenika; taj broj potom raste te su \xc5\xbertve na ruskoj strani porasle u 1908. godini na \xc4\x8dak 2.000 ljudi._NEWLINE_1908. godine je J\xc3\xb3zef zapo\xc4\x8deo ljubavni\xc4\x8dku vezu s Aleksandrom Szczerbi\xc5\x84skom, ali je nastavio \xc5\xbeivjeti s Mariom - koja je za njegovu vezu znala, ali je odlu\xc4\x8dila nastaviti \xc5\xbeivjeti s J\xc3\xb3zefom - te je \xc4\x8dak imala va\xc5\xbenu ulogu u socijalisti\xc4\x8dkom pokretu i njegovom paravojnom krilu kojim upravlja Pi\xc5\x82sudski._NEWLINE_Od 1910. godine \xc5\xa1irom austrijskog dijela Poljske - i dalje uz suglasnosti Austro-Ugarskih vlasti - Pi\xc5\x82sudski (njegovo nom de guerre je bilo "Mieczys\xc5\x82aw") osniva seriju "strelja\xc4\x8dkih klubova" (Zwi\xc4\x85zek Strzelecki), koji zapravo predstavljaju sredi\xc5\xa1ta za obuku proruskih gerilaca, odnosno budu\xc4\x87ih do\xc4\x8dasnika i \xc4\x8dasnika planirane poljske vojske. Paravojna organizacija koju Pi\xc5\x82sudski vodi raste do 1914. godine na pribli\xc5\xbeno 12.000 ljudi.\n_START_SECTION_\nI. svjetski rat\n_START_PARAGRAPH_\n3. kolovoza 1914. godine, u vrijeme napetosti izme\xc4\x91u Austro-Ugarske na po\xc4\x8detku I. svjetskog rata Pi\xc5\x82sudski sudjeluje osnivanju Prve kadrovske satnije (Pierwsza Kompania Kadrowa), koja je uspostavljena u sastavu austrijske vojske u Krakovu - s planom da okupi Poljake s podru\xc4\x8dja pod vla\xc5\xa1\xc4\x87u Rusije, koji se \xc5\xbeele boriti na austrijskoj strani. 6. kolovoza zapo\xc4\x8dinje rat, a oslanjaju\xc4\x87i se na po\xc4\x8detne uspjehe austrijskih i njema\xc4\x8dkih snaga, Prva kadrovska satnija zauzima 12. kolovoza 1914. god. grad Kielce u sredi\xc5\xa1njoj Poljskoj. Ve\xc4\x87 krajem kolovoza iste godine osnovana je Poljska legija iz sastava "strelja\xc4\x8dkih klubova", te uz potporu poljskih politi\xc4\x8dara u Austriji. Ona djeluje kao samostalna postrojba u sastavu austrijske vojske, a Pi\xc5\x82sudski ispo\xc4\x8detka preuzima zapovijedanje njenom Prvom brigadom. Sve tri brigade ratuju na austrijskoj strani, u te\xc5\xa1kim borbama i uz dosta vojnog uspjeha; me\xc4\x91utim uz dosta \xc5\xbertava. Samo u boju kod Kostiuchn\xc3\xb3wke sredinom 1916. godine trpi gubitke od preko 2.000 ljudi. Me\xc4\x91u pripadnicima Poljske legije u\xc5\xbeivao je Pi\xc5\x82sudski neupitni autoriter i po\xc5\xa1tovanje. Krajem 1914. god. on osniva jo\xc5\xa1 i Poljsku vojnu organizaciju (Polska Organizacja Wojskowa) koja djeluje kao obavje\xc5\xa1tajna slu\xc5\xbeba._NEWLINE_Nakon \xc5\xa1to Sile osovine po\xc4\x8detkom 1917. godine osnivaju na dijelu ruskog teritorija kojega su okupirale Kraljevinu Poljsku, Pi\xc5\x82sudski u Namjesni\xc5\xa1tvu (vladi) te tvorevine preuzima du\xc5\xbenost ministra rata, te je preuzeo zapovijedanje poljskim snagama u sastavu njema\xc4\x8dkih vojnih snaga, tzv. Polnische Wehrmacht (poljski: Polska Si\xc5\x82a Zbrojna), koja u principu djeluje kao oru\xc5\xbeni\xc5\xa1tvo i obna\xc5\xa1a uglavnom policijske zada\xc4\x87e. U srpnju 1917. godine zabranjuje Pi\xc5\x82sudski vojnicima pod svojom kontrolom da ubudu\xc4\x87e pola\xc5\xbeu prisegu Njema\xc4\x8dkoj, nastoje\xc4\x87i prikazati distancu od te dr\xc5\xbeave; Nijemci ga nakon toga uhi\xc4\x87uju i zatvaraju u Magdeburgu.\n_START_SECTION_\nNeovisnost Poljske\n_START_PARAGRAPH_\n8. studenog 1918. godine, 3 dana prije nego \xc5\xa1to \xc4\x87e Njema\xc4\x8dka kapitulirati pred silama Antante, Nijemci osloba\xc4\x91aju Pi\xc5\x82sudskog i njegovog bliskog suradnika pukovnika Kazimierza Sosnkowskog, koji se odmah upu\xc4\x87uju u Var\xc5\xa1avu, u \xc5\xbeeljezni\xc4\x8dkoj kompoziciji koju su mu organizirali Nijemci. 11. studenog 1918. godine Namjesni\xc5\xa1tvo Poljske ga imenuje glavnim zapovjednikom oru\xc5\xbeanih snaga dr\xc5\xbeave koja je proglasila neovisnost: taj se dan do danas u Poljskoj obilje\xc5\xbeava kao Dan neovisnosti. S njema\xc4\x8dkim zapovjedni\xc5\xa1tvom Pi\xc5\x82sudski dogovara mirnu evakuaciju Var\xc5\xa1avskog garnizona, \xc4\x8dijih 55.000 ljudi ostavlja svo naoru\xc5\xbeanje Poljskoj vojsci. Tijekom narednih mjeseci, njema\xc4\x8dke snage - koje nisu kapitulirale pred Rusijom pogo\xc4\x91enom gra\xc4\x91anskim ratom, i prisutnost \xc4\x8dijih 400.000 pripadnika je bila zna\xc4\x8dajna za o\xc4\x8duvanje mira na granicama - postepeno i mirno napu\xc5\xa1taju Poljsku. Poljska vlada 14. studenog 1918. godine tra\xc5\xbei od Pi\xc5\x82sudskog da preuzme zada\xc4\x87u privremenog \xc5\xa1efa dr\xc5\xbeave, a 22. studenog je od premijera J\xc4\x99drzeja Moraczewskog slu\xc5\xbebeno imenovan za privremenog Predsjednika Dr\xc5\xbeave (Naczelnik Pa\xc5\x84stwa). Pi\xc5\x82sudski sastavlja koalicijsku vladu, koju me\xc4\x91utim predvode socijalisti i koji odmah provodi razne socijalne reforme, poput 8-satnog dana, besplatnog \xc5\xa1kolstva, te prava glasa za \xc5\xbeene. Me\xc4\x91utim Pi\xc5\x82sudski zabranjuje socijalistima da ga ubudu\xc4\x87e oslovljavaju s "dru\xc5\xbee" ("Towarzysz"), \xc5\xa1to da ne prili\xc4\x8di \xc5\xa1efu dr\xc5\xbeave koji predstavlja i one koji su druga\xc4\x8dijih politi\xc4\x8dkih pogleda._NEWLINE_Pi\xc5\x82sudski nastoji \xc5\xa1to br\xc5\xbee formirati postrojbe nove poljske vojske od veterana iz njema\xc4\x8dke, austrijske i ruske vojske. Uspijeva veliko podru\xc4\x8dje Poljske (od Krakova do Lavova) spojiti u neovisnu dr\xc5\xbeavu zajedno s onim dijelovima Poljske koji su ranije bili pod vla\xc5\xa1\xc4\x87u Rusije. Poljska je osiroma\xc5\xa1ena uslijed rata i neuredne uprave pod okupacijom, a zapadne zemlje nisu imale nimalo povjerenja u nju - kao tvorevinu nastalu kao plod uspjeha Sila osovine u ratovanju protiv Rusije. Pi\xc5\x82sudski danono\xc4\x87no i vrlo naporno radi, tro\xc5\xa1e\xc4\x87i sve svoje snage u uspostavu dr\xc5\xbeave koja je suo\xc4\x8dena s velikim izazovima.\n_START_SECTION_\nRatovi\n_START_PARAGRAPH_\nNakon napetosti, ukrajinske snage zauzimaju Lavov, te po\xc4\x8dinje Poljsko-ukrajinski rat, koji s vremenom dobiva na zamahu._NEWLINE_Francuzi u lipnju 1917. godine od poljskih dragovoljaca - pripadnika kanadskih i ameri\xc4\x8dkih postrojbi, te zarobljenika iz njema\xc4\x8dke i austrijske vojske osnivaju i naoru\xc5\xbeavaju Plavu Armiju (B\xc5\x82\xc4\x99kitna Armia) - vojnu silu od gotovo 70 tisu\xc4\x87a ljudi. Namjera je da ta sila poslu\xc5\xbei kako bi se osiguralo da Poljska postane pouzdanom saveznicom zapadnih zemalja. Njema\xc4\x8dka ne dopu\xc5\xa1ta da ta vojska preko njenog teritorija do\xc4\x91e u Poljsku (mirovni ugovor u to vrijeme nije bio potpisan, te je Njema\xc4\x8dka gajila nade da \xc4\x87e nakon primirja sebi osigurati relativno povoljan polo\xc5\xbeaj), te to postaje mogu\xc4\x87im tek u prolje\xc4\x87e 1919. godine, kada je Njema\xc4\x8dka sama zahva\xc4\x87ena revolucionarnim doga\xc4\x91ajima. Nijemci tada dozvoljavaju da poljske postrojbe u zape\xc4\x8da\xc4\x87enim vlakovima pro\xc4\x91u preko Njema\xc4\x8dke, ali uz uvjet da oru\xc5\xbeje putuje odvojenim \xc5\xbeeljezni\xc4\x8dkim kompozicija._NEWLINE_Dolazak postrojbi Plave Armije donio je prevagu u Poljsko-ukrajinskom ratu u na poljsku stranu, te su ukrajinske postrojbe potisnute (rije\xc4\x8d je o postrojbama koje su velikim dijelom i bile sastavljene od ukrajinskih dragovoljaca s podru\xc4\x8dja koje \xc4\x87e izme\xc4\x91u dva svjetska rata pripadati Poljskoj). Rat \xc4\x87e biti zavr\xc5\xa1en u srpnju 1919. godine - uz posredovanje Francuza i Britanaca - kada krhkoj ukrajinskoj dr\xc5\xbeavi ozbiljno prijeti vojni pritisak iz komunisti\xc4\x8dke Rusije._NEWLINE_Plava Armija (\xc4\x8diji \xc4\x8dasnici nisu imali socijalisti\xc4\x8dkih nagnu\xc4\x87a, te su bili sumnji\xc4\x8davi prema onome \xc5\xa1to je u Poljskoj nastalo djelovanjem Njema\xc4\x8dke) integrirane su u regularnu poljsku vojsku, te od velja\xc4\x8de 1920. godine slu\xc5\xbee u Sovjetsko-Poljskom ratu, koji je zaprijetio opstanku mlade Poljske. Rat \xc4\x87e potrajati, vi\xc5\xa1e od dvije godine - sve do o\xc5\xbeujka 1921. godine - te \xc4\x87e zavr\xc5\xa1iti pobjedom Poljske, uvelike zahvaljuju\xc4\x87i gra\xc4\x91anskom ratu u samoj Rusiji, gdje su caristi\xc4\x8dke snage zaprijetile sovjetskoj vlasti. Od 1920. godine Pi\xc5\x82sudski vodi oru\xc5\xbeane snage svoje zemlje s \xc4\x8dinom mar\xc5\xa1ala Poljske._NEWLINE_Tijekom ratovanja kojima se osigurao opstanak neovisne Poljske, \xc4\x8dlanci 87.-93. Versajskog ugovora od 28. lipnja 1919. god. osigurali su me\xc4\x91unarodno priznanje Poljske.\n_START_SECTION_\nNakon 1922.\n_START_PARAGRAPH_\n1922. se Pi\xc5\x82sudski povla\xc4\x8di iz politike prepu\xc5\xa1taju\xc4\x87i vlast politi\xc4\x8dkim protivnicima. Nakon \xc5\xa1to konzervativne politi\xc4\x8dke snage nisu uspjele osigurati uspje\xc5\xa1no djelovanje nacionalnog gospodarstva (u zemlji je zavladala hiperinflacija i postojala su sna\xc5\xbena socijalna nezadovoljstva), u politi\xc4\x8dki \xc5\xbeivot se vratio 1926. dr\xc5\xbeavnim udarom. Podr\xc5\xbeale su ga lijeve stranke, \xc4\x8dak i komunisti\xc4\x8dka; u dr\xc5\xbeavnom udaru je izginulo 215 vojnika i 164 civila. Nakon toga on nakratko vlada kao diktator i potom dva puta slu\xc5\xbei kao predsjednik vlade (1926.-1928. i 1930.). Od 1930. god. pa do svoje smrti bavio se prvenstveno vojnim i vanjskopoliti\xc4\x8dkim pitanjima - njegov je autoritet u Poljskoj, me\xc4\x91utim, bio neupitan i ni\xc5\xa1ta se nije smjelo poduzeti protiv njegove volje - nastoje\xc4\x87i o\xc4\x8duvati poljsku nezavisnost od mogu\xc4\x87ih ekspanzionisti\xc4\x8dkih posezanja Njema\xc4\x8dke i Sovjetskog Saveza.\n_START_SECTION_\nSje\xc4\x87anje\n_START_PARAGRAPH_\nNakon povratka iz Magdeburga 1918., Pi\xc5\x82sudski nije nastavio \xc5\xbeivjeti sa suprugom Mariom, nego je njegova dugogodi\xc5\xa1nja ljubavnica Aleksandra Szczerbi\xc5\x84ska postala njegova de facto supruga. Maria Pi\xc5\x82sudska se povukla iz javnog \xc5\xbeivota i nastavila obitavati u Krakovu, gdje je umrla u kolovozu 1921. Pi\xc5\x82sudski nije bio na njenom pogrebu u Vilniusu, te se dva mjeseca kasnije o\xc5\xbeenio Aleksandrom, koja mu je 1918. i 1920. rodila dvije k\xc4\x87erke._NEWLINE_Iako je za vrijeme komunisti\xc4\x8dke vlasti u Poljskoj \xc4\x8desto omalova\xc5\xbeavan, danas Pi\xc5\x82sudskog mnogi Poljaci smatraju nacionalnim junakom, a \xc5\xa1ire je cijenjen kao uspje\xc5\xa1an vojni zapovjednik.'